Mai isch dess e Läwesdaag, Deggel uff, Deggel zue. Ums Ruemluige lupft dänn ebbr, langt jeds Mol ruck-zuck in die Blächbix do rii un paggt ains vue uns. Ich horch als, was dezue grad gsaid wurd:  Diä schmegge mr am beschde, oddr: Versuch doch mol selli!  Ains firs ander Mol dreehnt vue dusse e lutti Schdimm, wu deewert:  Losse ner jezd d'Bix zue, jezd wärre kaini meh schdibitzt.  oddr:  Herschaftsnai, kenne ihrs nit verhewe, sunschd hämmer am Heilig Oowe nix meh, un i  mueß nomol bache.    Mien Namme isch Rosi Schbringerle. Bin nonit so arg lang in däre Bix. Zerschd sinn minni Kollege un ich in-rer andrer gläge. Devor hetts fir uns un d'Anisplätzli e schdrengi Kontroll gähn, ob mr nit ussranschierd wärre, Mr hett uns glich noch-em Bagge visidiert, wägge schdrammi Fiäßli, so Schdellili. Mai, do hett als ebbr gjuumert, wänn sie nit hoch sinn. Deno simmer e zittlang mid Nusse- un Kokos- Makrenli zamme kumme, numme e paar Epfelschnitz debi. Demit mr waich wärre.  Grad mir Schbringerle seie noch-em Bagge immer so biggelhert. Erschd noch-eme Teschd simmer deno do ri kumme. Bi däm Teschd, do isch uff ainem vue uns mid so ebbis Eckigs, Spitzigs druff rumbisse worre. Är sei gued usgfalle, mr isch schiints zfriede gsin. Jezd sinn ihr grad rächd, mirb sinner, hetts gheiße. Un mr hett uns, demit mir do rii kumme, de Säge gähn. Sithär simmer do.  Neweenander, uffenander, schdockschdiff hogge mr do. Ghuftigvoll isch diä Bix, huffe Sorte hänn sich schu zammegläbbert.  Allerhandfir Breedli, rundi, eckigi, kurzgschduchdi, au Kiigeli. Bi vieli hett sich ebbr verkinschdelt, mid buntem Ziigs, zammebäbbd oddr middeme Guß owwedruff. Jeds middeme andre Gschmäckli, mol zitronig, zimdig, nussig, schokladig, au schnappsig schmeggds. Iwer mir leijt kroddebrait so e Schbitzbue. Där druelt, s Schlecksli drepfeld vue-nem näwesnaa uf mich. S hänn nommeh so Mugge, au vuem-e Vanillhernli owwedowe rieseld Schdaubzugger uff mien Muschder, e Figirli, wu sie mir middelnii uffdruggt hänn. Wänn de  Deggel als glupft un hell wurd, do lins i allritt fix druff, ischs e Bluem oddr e Veegeli? Sunschd isch-es jo do hinne zabbeduschder. Wänn ebbr nit obacht git oddr s kriiegt e Schugger, i red grad vuem Buedderbachene, wu so scheen mirb isch, do falle Eckli, Zipfeli ewägg, au vue de Schdernli, Dannebäumli un anderi Figirli. Awer s git welchi do hinne, die maine, sie seie ebbis Bessers. Do s Bethmännli, affig isch-es un macht de Große. Ich kanns desdrum nit verbutze. Un e paar hänn Nämme, so komischi. Grad  dess aini Breedli. Worum? Heißt doch dess: Basler Brunsli. Was soll dänn dess beditte? I bin froh, dass i e wing ewägg vue-nem leij. Wer waiß! Awer, ich heiß jo au Schbringerle und schbring nit devue. Näwets vue mr isch awer ains, däm trou i nit ganz. Wäfzeneschd isch de Namme. Vrgelschdert luig ichs aa. S wurd mi doch nit schdeche!